Antti Heikkilä (ortopedi)

Antti Yrjänä Heikkilä (s. 13. huhtikuuta 1946 Helsinki on ortopedian ja traumatologian erikoislääkäri, kirjailija ja kustantaja. Heikkilä on kirjoittanut erityisesti ravitsemuksesta ja kivunhoidosta. Hän puhuu vähähiilihydraattisen ruokavalion puolesta. Hän on kehittänyt oman muunnelmansa vähähiilihydraattisesta ruokavaliosta, Pellinki-dieetin. 
Heikkilä on arvostellut nykyistä ravitsemusta, ravitsemussuosituksista vastaavia suomalaisia viranomaisia sekä rokottamista ja ylilääkitsemistä. Hänen mielipiteensä ovat ristiriidassa Suomen ravitsemustieteen ja lääketieteen edustajien näkemysten kanssa, ja hän on huonoissa väleissä Suomen terveysviranomaisten kanssa. Hän asuu Hampurissa Saksassa.

Ravitsemus

Heikkilä suosittelee mahdollisimman puhdasta, luonnonmukaista ja teollisesti käsittelemätöntä ruokaa. Hän suosittelee rajoittamaan hiilihydraatteja ja välttämään margariinia. Hän neuvoo suosimaan  rasvaa sekä eläinkunnan tuotteita, vihanneksia, pähkinöitä ja marjoja. Pellinki-dieetti on hänen kehittämänsä vähähiilihydraattisen ruokavalion muunnelma.
Heikkilän mukaan vähähiilihydraattiseen ruokavalioon siirtyminen parantaisi monen ihmisen terveysongelmat. Hänen mukaansa hiilihydraattien aiheuttama insuliinin eritys altistaa ihmisen erilaisille sairauksille, joita ovat muun muassa metabolinen oireyhtymä, verenpainetauti, liikalihavuus ja kohonnut kolesteroliarvo. Hän arvostelee diabeteksen nykyistä hoitokäytäntöä. Hänen mukaansa virallinen hoitosuositus pahentaa sairautta, koska se sekoittaa insuliinin aineenvaihduntaa entisestään. Heikkilän mukaan aikuistyypin diabeteksen ensisijainen hoitomuoto on vähähiilihydraattinen ruokavalio ja vasta toissijaisesti lääkehoito. Vähähiilihydraattinen ruokavalio normalisoi ja tasapainottaa hänen mukaansa insuliinin aineenvaihdunnan.
Heikkilän mukaan on tärkeää syödä kolme monipuolista ateriaa päivässä. Hänen mukaansa mikroaaltouuni tuhoaa lähes kaikki ruoan vitamiinit, entsyymit ja antioksidantit.
Heikkilä on arvostellut Kansanterveyslaitoksen pääjohtajana toiminutta Pekka Puskaa, Puskan seuraajaa Juhani Eskolaa ja suomalaisia ravitsemussuosituksia suunnitellutta ravitsemustieteen professori Mikael Fogelholmia. Heikkilän mukaan Pekka Puska on ollut Suomen terveydenhuollon tilan pääarkkitehti. Heikkilä näkee Puskan mallin eräänlaisena fundamentalistisena uususkontona, jonka käyttövoima on muiden uskontojen tapaan kuolemanpelko.
Heikkilän mukaan Suomen terveys- ja ravitsemusviranomaiset ovat ruokateollisuuden ja lääkeyhtiöiden asialla. Hänen mukaansa kolesterolin vastustamiseen rakennettiin ”megaliittinen lääke- ja ruokateollisuuskompleksi”.
Heikkilän mukaan kasvirasvat ja hiilihydraatit aiheuttavat insuliiniresistenssin ja sitä kautta II-tyypin diabeteksen ja lyhentävän elinikää keskimäärin 15 vuotta. Hänen mukaansa viralliset ravitsemussuositukset, joissa suositellaan kasvirasvoja ja runsaasti hiilihydraatteja, ovat vaarallisia.
Heikkilän mukaan toisin kuin väitetään, kasvirasvat eivät auta painonhallinnassa.

Kipu

Heikkilän näkemyksen mukaan kivunhoidossa mielen ja kehon hoitoa ei voi erottaa toisistaan. Hänen mukaansa kipu on viesti, jonka taustalta paljastuu usein haitallisia ajatuksia ja tottumuksia. Hänen mukaansa selkäkivut johtuvat lihasjännityksestä ja paikallisista krampeista, jotka voivat olla seurausta esimerkiksi tunteiden vastustamisesta tai työn vaatimusten kasvamisesta yli sietokyvyn. Kivun ehkäisyksi ja hoidoksi hän tarjoaa omien tunteiden kohtaamista, kehon rentoutumista ja luonnollista liikettä.

Ylilääkintä ja rokottaminen

Heikkilä on kritisoinut ylilääkitsemistä ja joitakin yhteiskunnassa ajankohtaisiksi nostettuja rokotuksia. Heikkilä arvostelee sitä, että hoitomuodot ovat nykyisessä ajattelussa välttämättä lääkkeellisiä. Hänen mukaansa osalla lääkkeellisistä hoidoista ei ole tehoa. Heikkilän mukaan psykiatriassa henkisiä ongelmia tulisi hoitaa myös muuten kuin lääkkeellisesti, mutta viralliset hoitosuositukset ovat lääkkeellisiä. Hänen mukaansa on erikseen ”raskas psykiatria”, ja hän arvostelee, että inhimillisessä kentässä tapahtuvia järkkymisiä hoidetaan lääkkeellisesti.
Heikkilä sanoi sikainfluenssaepidemian aikana vuonna 2009, että taudin uhkaa on liioiteltu. Heikkilä piti sikainfluenssaa lievänä tautina ja huomautti että tavalliseen kausi-influenssaan kuolee vuosittain moninkertainen määrä ihmisiä. Heikkilä arvosteli myös sikainfluenssarokotetta siitä, että sitä ei ole tutkittu tarpeeksi ja että se voi aiheuttaa vahingollisia sivuvaikutuksia ja jopa edistää kuolemia. Heikkilä on vastustanut HPV-rokotetta, koska hänen mukaansa yli 90 prosenttia paranee HPV-infektiosta itsestään, ja tutkimusnäyttöä rokotteen toimivuudesta ei hänen mielestään ole tarpeeksi.
Heikkilän mukaan kolesterolilääkkeet ovat olleet vertaansa vailla oleva lääketieteellinen huijaus. Hänen mukaansa kohonneen veren kolesterolitason alentamiseen käytettävät statiinit eivät toimi. Hänen mukaansa kolesterolitason lasku lisää kuolleisuutta, ja pisin elinikäodotus on niillä, joilla on korkein kolesterolitaso. Heikkilä on arvostellut Oulun yliopiston geriatrian professori Timo Strandbergia, koska tämä on Heikkilän mukaan keskeinen henkilö siinä miksi suomalaisille määrätään niin paljon statiinilääkkeitä. Heikkilän mukaan Lääkärilehti on medikalisaation ja lääketeollisuuden kritiikitön äänitorvi Suomessa.
Heikkilä on sanonut, että masennuslääkkeinä käytettävien selektiivisten serotoniinin takaisinoton estäjien (SSRI) tehot eivät eroa lumelääkkeistä. Hänen mukaansa niin kutsuttu serotoniiniteoria, jolle kyseiset lääkkeet perustuvat, ei ole saanut riittävästi tutkimusnäyttöä.

Arvostelua

Heikkilän mielipiteet ovat ristiriidassa Suomen ravitsemustieteen ja lääketieteen edustajien näkemysten kanssa, ja hän on huonoissa väleissä Suomen terveysviranomaisten kanssa. Hän arvostelee usein julkisuudessa suomalaisia ravitsemus- ja diabeteshoitosuosituksia, eivätkä hänen ajatuksensa ole vastavuoroisesti myöskään saavuttaneet Suomen terveysviranomaisten tai Suomen Diabetesliiton hyväksyntää.
Ravitsemuskirjailijoiden Ilkka Salmenkaidan ja Varpu Tavin mukaan Heikkilä ei useinkaan ole kirjoissaan tarkka yksityiskohdista, vaan jättää niihin virheitä, kömpelyyksiä ja perustelemattomia väitteitä. Ravitsemusterapeutti Jan Verhon mielestä Heikkilän Ravinto & Terveys -kirjan dieetti voi ihan hyvin toimia ja kirjassa on osuvia kohtia kuten kritiikki lääkärien vähäistä ravitsemustiedekoulutusta kohtaan. Toisaalta kirja sisältää Verhon mukaan paljon asiavirheitä, jotka olisi helposti voinut tarkistaa netistä, jopa monia samalla sivulla. Anu-Elina Lehti arvioi Vihreässä Langassa Heikkilän vaikuttavan ”lievästi sanottuna vainoharhaiselta” kirjoittaessaan mediasta ja lääketeollisuudesta.
Heikkilän kirjaa Lääkkeetön elämä on arvosteltu voimakkaasti asiantuntijapiireissä. Otava sai Skepsis ry:n huuhaapalkinnon pitkälti sen ansiosta vuonna 2018. Toisin kuin Otavan kustannusjohtaja Eva Reenpää väittää, kirjan myöhempiin painoksiin ei ole Helsingin Sanomien mukaan tehty merkittäviä korjauksia. Kirjassa Heikkilä väittää täsmentämättä: ”Brittiläisen arvion mukaan lähes kolmannes potilaista kuolee sytostaattihoitoihin ensimmäisen kuukauden aikana.” Kirjan sisältämien virheiden takia S-ryhmä on vetänyt kirjan pois myynnistä. Kirjasta on löydetty toistaiseksi noin 80 virhettä, muun muassa virheellisiä lukemia sytostaatteja koskevista tutkimuksista. Blogikirjoituksessaan Heikkilä toteaa kirjoittaneensa, että syövän tukihoidosta kuten ketogeenisestä dieetistä ja liikunnasta olisi huomattavaa apua syövän hoidossa. Hän kirjoittaa, että ei ole kieltänyt missään yhteydessä virallisia syöpähoitoja, mutta halunneensa tuoda esille sen, etteivät nuo hoidot ole ongelmattomia ja niihin liittyy huomattavia riskejä.